runetrust/blame-folketinget-dk huggingface dataset:
Susie Jessen (DD), 2023-05-04:
Tak til ordføreren for talen.
Ordføreren nævner mange ting, som der er ambitioner om, og som vi sådan set også har ambitioner om i Danmarksdemokraterne, bl.a. det her med en forbedret lægedækning, som jeg mener er enormt vigtigt.
Jeg mangler lidt, at nogle af de her ting bliver ført ud i livet, altså at der egentlig sker noget, for jeg hører mange ambitioner, men jeg ser ikke så meget konkret handling, og der er det også bare vigtigt for mig at sige, at med det her forslag er det ikke et enten-eller.
Det er jo ikke sådan, at nu gør vi det her, og så kan vi ikke også gøre noget andet.
Det er jo et både-og, og det synes jeg bare er enormt vigtigt, når vi taler landdistriktspolitik, altså at vi siger både-og hele vejen igennem.
Så jeg kunne egentlig godt tænke mig at sætte det lidt på spidsen her og spørge, om ordføreren mener, at det vigtigste her er, at Kulturministeriets område har de her 12 mia. kr. om året, eller om det egentlig ikke er vigtigere lige at få nogle af de her penge ført over til landdistrikterne, hvor der er et kæmpestort behov.
Jacob Jensen (V), 2023-05-04:
Det er ministeren, ja, det er rigtigt, og bagefter er det ordføreren.
Nå, det er fint – vi skal nok finde ud af det alt sammen.
Det er et superfint spørgsmål.
For det første er der det i forhold til myterne.
Det er jeg enig i.
Der er forskellige ting, og det er jo bl.a. den her vidensdeling, som også sådan en debat som den her kan være med til at løfte, og det er selvfølgelig rigtigt, at man også både gennem vegetarisk og vegansk madlavning – hvis man vel at mærke ved hvordan – kan lave de rigtige og også næringsfyldte og i øvrigt velsmagende måltider.
For det andet og som et hurtigt svar på det sidste, der bliver spurgt til, vil jeg sige: Selvfølgelig kan de offentlige køkkener med den store volumen, de repræsenterer, være med til at drive det her frem.
Jeg ser bare, at det er noget, som de netop skal vælge og ville, og ikke noget, som vi kommer fra Christiansborg og tvinger igennem at de skal gøre.
Sigurd Agersnap (SF), 2023-05-04:
Tak for ordet, formand.
Jeg er ikke sikker på, jeg kan bidrage med så meget nyt, for mange af argumenterne har allerede været oppe i debatten.
Der er jo allerede et forhøjet kørselsfradrag på 25 pct. i yderkommunerne, og det synes vi i SF er fornuftigt, for dér, hvor man kører længst, kan vi godt se behovet for også at have et forhøjet fradrag.
Vi deler også intentionerne i lovforslaget om, at man sikrer balance i hele landet; at man har lige muligheder, uanset om man bor i Vanløse eller i Varde.
Det er det grundlæggende princip, vi skal føre politik efter, og det at sikre lige muligheder betyder jo ikke altid helt ens behandling, for nogle gange kan grundvilkårene være forskellige, men løsningen er for os at se ikke at tage 1 mia. kr. fra kulturen og øge kørselsfradraget.
Vi så gerne, at der, hvis mobiliteten i landdistrikterne forbedres, også blev investeret i noget af det, der kommer mange af de unge mennesker til gavn, og det er en forbedring af den kollektive transport og af den transport, cyklisme og andre former for mobilitet, man kan benytte sig af, før man fylder 18 år.
Og så synes vi ikke, at man kan tage 1 mia. kr. på kulturbudgettet.
Det er, som det også har været nævnt tidligere, ikke et kæmpestort budget i forvejen, og det er procentvis en ret stor indskæring i vores samlede kulturbudget.
Det er noget af det, der binder os sammen i Danmark på kryds og tværs, at vi har gode kulturtilbud.
Derfor kan vi i SF samlet set ikke støtte forslaget.
Vi deler som sagt intentionerne i at sikre et Danmark i balance, men vi mener ikke, at det her er en god måde at gøre det på.
Susie Jessen (DD), 2023-05-04:
Tak for talen.
Jeg hæfter mig lige ved det her, ordføreren siger om, at SF gerne vil styrke den kollektive transport.
Og lige i forhold til det her beslutningsforslag, som vi kommer med, vil jeg høre, om ordføreren ikke også kan bekræfte, at der desværre er en del områder i Danmark, hvor en bil simpelt hen er en livline, og at det derfor også er vigtigt at gøre noget for bilismen i Danmark, fordi der simpelt hen ikke er andre muligheder mange af de steder, hvor folk bor rigtig langt ude på landet.
Franciska Rosenkilde (ALT), 2023-05-04:
Vi har jo fået indført noget lignende i min tid som borgmester i Københavns Kommune, så man kan kigge der for at finde gode erfaringer.
Det gælder også i forhold til myter omkring, at man ikke kan levere god og næringsfyldt mad, som er vegansk eller plantebaseret.
Men det vigtige her er jo – og det er jeg enig med ministeren i – at det er vigtigt også at skabe mere læring og uddannelse blandt køkkenpersonalet; det er en udvikling, vi kun kan skubbe på.
Jeg vil gerne høre ministerens bud på, om de offentlige kantiner kan ses som et marked for at drive de grønne fødevarer frem i Danmark.
Jacob Jensen (V), 2023-05-04:
Hvis du som den, der kan vælge – altså den, der modtager maden – får et valg ude i køkkenet, så er det rigtigt, at du der kan vælge mellem de muligheder, der så er.
Men som jeg opfatter forslaget her, handler det om, at man skal tvinge køkkenerne til at levere den mulighed.
Det er der, vi kan se af den undersøgelse, som Fødevarestyrelsen har gennemført, at der simpelt hen mangler viden om det, og at der mangler kompetencer til at kunne levere det her, plus at der selvfølgelig – og det er så, kan man sige, den praktiske del af det – er de helt store institutionelle køkkener.
Men der er altså også rigtig mange mindre institutioner, hvor der er få, der arbejder, måske en enkelt, og hvis man der skal til at levere forskellige tilbud, vil det både være fagligt svært, men også svært rent praktisk, kapacitetsmæssigt, økonomisk og i forhold til andre ting.
Så det er i det billede, at vi tænker, at det klart er bedst, at vi får uddannet og givet kompetencerne, men der, hvor man så har muligheden for det, også kapacitetsmæssigt, økonomisk m.v., kan man så vælge at gøre det, hvis man finder det rigtigt.
Franciska Rosenkilde (ALT), 2023-05-04:
Tak for ministerens tale.
Jeg er enig i rigtig, rigtig mange af de ting, der bliver sagt, og det er jo i sig selv et fantastisk fremskridt.
Jeg har arbejdet for grøn mad, siden jeg startede min relativt korte politiske karriere, og der er allerede sket meget, når man hører ministeren tale.
Det kan jeg kun glæde mig over, og jeg er sikker på, det også vil lykkes at få det indført i løbet af min politiske karriere.
Jeg vil dog lige sige, at jeg stadig kan høre, at der er rigtig mange myter i den her samtale, og jeg vil gerne for det første bede ministeren om at afklare, at en valgmulighed vel næppe er tvang.
For det andet vil jeg høre: Mener ministeren, den grønne omstilling skal være rent individbåret?
Jeg tænker, at vi jo politisk sætter retning for mange ting; det kan man også sagtens gøre i de grønne køkkener i forhold til at have en ambition om en grøn omstilling.
Franciska Rosenkilde (ALT), 2023-05-04:
Tak, formand.
Jeg oplever en stor politisk enighed om, at klimakrisen er den største krise, vi står i som samfund.
Det kan man f.eks. læse i den siddende regerings politiske grundlag.
Jeg oplever også en stor politisk enighed om, at vi alle sammen skal spise grønnere; se bare de officielle kostråd, og jeg oplever også en stor politisk enighed om, at vi skal investere i plantebaserede fødevarer; se bare den seneste landbrugsaftale.
Samtidig har Karolines Køkken lavet en forbrugerundersøgelse, der viser, at hver tredje dansker gerne vil spise grønnere, men synes, at det er svært at finde på nye grønne retter.
Burde vi så ikke på den baggrund kunne blive enige om, at vi fra politisk side bør give alle dem, som hver dag benytter kantiner og køkkener i de offentlige institutioner, en mulighed for nemt og bekvemt at få et velsmagende måltid lavet af grønne fødevarer?
Hver dag serveres der op mod 800.000 daglige måltider i vores offentlige institutioner og medarbejderkantiner.
Ved at prioritere, at det altid skal være muligt at vælge sig et plantebaseret måltid i medarbejderkantinen, sikrer vi et stabilt marked for de dygtige og ambitiøse landmænd, som dyrker de grønne fødevarer.
Med så mange daglige måltider kan vi endda understøtte efterspørgslen på grønne fødevarer massivt, og på den baggrund kan vi lade vores dygtige kokke og køkkenassistenter inspirere os med deres madfaglighed.
Formålet med beslutningsforslaget er selvfølgelig at sikre, at alle borgere kan vælge et mættende og nærende måltid i de offentlige køkkener, uanset om de er vegetarer, veganere, allergikere eller blot ønsker at spise grønnere.
Rigtig mange danskere ønsker den valgmulighed, og jeg håber, at I, kære kollegaer, vil være med til at opfylde det ønske.
Tak for ordet.
Jette Gottlieb (EL), 2023-05-04:
Jo, men det er også lidt på grund af mangel på fantasi, at det har udviklet sig sådan.
Altså, kombinationen af kollektiv transport og cykel, også for børn, er en rigtig god løsning, hvis der er ordentlige cykelstier, så det er trygt at cykle, og hvis den kollektive transport, f.eks. en rutebil, har mulighed for at have cykler med osv. osv.
Så der er rigtig mange ting, der skal tænkes anderledes, for at det rent faktisk fungerer.
Der er også muligheder for flexbusser og den slags ting, og det er der jo eksperimenter med rundtomkring.
Så det er vanetænkning, når man tror, at det enten handler om, at der kører en bus hver fjerde time, eller at man har sin egen dyt og sit eget rat.
Susie Jessen (DD), 2023-05-04:
Tak for talen og for de klare linjer.
Det er jeg glad for – ikke for, at I ikke støtter, men for det lille grin.
Ordføreren snakker om at sikre den kollektive trafik og styrke den.
Jeg vil høre, om ordføreren ikke er enig i, at det her er et både-og, og at der rent faktisk er områder i vores land, hvor det simpelt hen bare ikke er nok, men at man også er nødt til at kigge på bilismen.
Altså, der er jo børn, der skal hentes; der er børn, der skal køres til sport.
Der er alle mulige forskellige ting i en families hverdag, der skal gå op, hvor det bare ikke er realistisk kun at gå den kollektive trafiks vej, men hvor man også er nødt til at gøre nogle ting for at sikre, at vejene og den øvrige infrastruktur fungerer ordentligt.
Jette Gottlieb (EL), 2023-05-04:
Også Enhedslisten er sådan set enig i Danmarksdemokraternes ædle motiver – en bedre balance i landet – men jeg synes, at forslaget her svarer lidt til at behandle kræft med astmamedicin.
Jeg er af den opfattelse, at noget af det vigtigste i forhold til at sikre den balance, der angiveligt ønskes med forslaget, og som vi også ønsker, er at sikre, at vi styrker den kollektive trafik.
Det er især vigtigt for at sikre mobiliteten for alle befolkningsgrupper.
Det er f.eks. vigtigt, for at børnene kan komme i skole.
Det kan ikke være meningen, at forældrene skal afsætte mange timer til at køre deres børn i skole, hvilket jo er forudsætningen for at gå i skole, hvis den eneste betjening er bilbetjening.
Og det gælder jo, at langtfra alle har adgang til en bil, enten fordi de er under 18 år eller af en anden grund.
Så det vil være langt bedre at bruge de sparsomme midler til at sikre en stabil, bæredygtig, hyppig og billig kollektiv transport i yderområderne.
Det går vi meget ind for, og så kan vi i øvrigt ikke fordrage finansieringen, der er foreslået i forslaget.
Niels Flemming Hansen (KF), 2023-05-04:
Meget er sagt på nuværende tidspunkt, så jeg har sat ualmindelig mange streger i min tale her for at spare forsamlingen, på dette tidspunkt, for en meget, meget lang tale.
Tak til Danmarksdemokraterne for det her sympatiske forslag, som de mener vil fremme lysten til at bo eller arbejde i en af de 25 yderkommuner og på en af de 10 småøer.
Vi synes – ligesom alle andre herinde, fristes jeg til at sige – at vi skal gøre meget for landdistrikterne, og det mener vi sådan set også at stort set alle partierne i vores udmærkede udvalg bidrager til.
Vi har været ude at se på udbygning af vind- og solenergi, som har udløst lokale gevinster til de landdistrikter, der lægger jord til.
Vi har set på nye teknologier, som skal omsættes til arbejdspladser og vækst.
Vi har set, at man har investeret i prøvehuse, og vi har lavet trafikale puljer til at skabe bedre sammenhæng mellem land og by, netop for at det skal være lettere at komme til og fra sit arbejde.
VLAK-regeringen nedsatte sågar et udvalg for levedygtige landsbyer, hvor fokus var på, hvad der skal til for, at en landsby er levedygtig.
Hvordan kan en landsby give attraktive bosteder?
Hvordan kan fysisk planlægning understøtte udviklingen af levedygtige landsbyer som attraktive bosteder?
Hvordan kan landsbyer dele offentlige og private servicefunktioner osv. osv.?
Og jeg synes egentlig sådan over en bred kam, at vi gør en del herinde.
Jeg tænker, at forslagsstillerne og undertegnede kan blive enige om rigtig mange yderligere tiltag.
Men et øget kørselsfradrag til et område, hvor der i forvejen er et øget kørselsfradrag, og som ovenikøbet skal finansieres af kulturlivet, må jeg sige at det bliver et pænt nej tak til herfra.
Jens Meilvang (LA), 2023-05-04:
Mange tak, formand.
Jeg vil sige, at i Liberal Alliance arbejder vi jo sådan målrettet på, at det skal være billigere at være dansker.
Vi arbejder målrettet på, at der skal være en lavere registreringsafgift på biler, og vi vil gerne liberalisere planloven yderligere, så der kan skabes yderligere udviklingsmuligheder og en bedre infrastruktur ude i landdistrikterne.
Men man er altså nødt til at se på alle de forskellige håndtag, i forhold til hvordan vi kan udvikle landdistrikterne i en sammenhæng.
Der er f.eks. lige igangsat en forsøgsordning omkring roadpricing, som jeg egentlig kan forstå der er et bredt flertal i Folketinget der bakker op om.
Hvis det bliver implementeret engang, når nu forsøget er slut, vil det jo alt andet lige gøre det langt billigere at være bilist ude i landdistrikterne, og vi vil sådan set gerne lige prøve at afvente den her forsøgsordning, inden vi binder os op på andre tiltag.
Derfor stemmer vi nej til jeres forslag i dag, men vi er sådan set ikke afvisende over for det, og vi er heller ikke afvisende over for at kunne støtte det i fremtiden.
Sigurd Agersnap (SF), 2023-05-04:
Vi har jo en landdistriktsordfører, og jeg er standin i dag, og vi har en ret omfattende politik.
Noget af det, jeg måske bare kunne nævne, og som også lapper ind over mit boligordførerskab, er f.eks. en nedrivningspulje eller en særlig statsgaranti i forhold til lån i udkantsområderne.
Et af de problemer, vi ser, er jo, at man har nogle steder med mange tomme boliger, som ikke bliver revet ned, men også, at folk har ret svært ved at få lån til deres boliger.
Og der har vi i SF et ret konkret forslag om, at man går ind og sikrer, at man kan få lån fra statens side, også til en bolig.
Susie Jessen (DD), 2023-05-04:
Jeg er fuldstændig enig i, at der er rigtig mange greb, vi kan tage her for at få skabt et Danmark, der er i lidt bedre balance.
Det handler også om lægedækning, det handler om infrastruktur, bedre forhold for små og mellemstore virksomheder og alle mulige forskellige ting.
Så jeg kunne egentlig godt tænke mig at høre, hvad man i SF har på tapetet for at styrke landdistrikterne her i den kommende tid.
Sigurd Agersnap (SF), 2023-05-04:
Det første er, at der er mange steder, hvor den kollektive trafik transport halter gevaldigt i Danmark, og hvor man i dag har behov for en bil.
Det er f.eks. el-cyklen, som også giver mobilitet for unge.
Det er sådan med kollektiv transport, at det er noget, hvor man ret hurtigt sparer sig fattig.
For hvis man først sparer på f.eks. busdrift, er der færre passagerer, der bruger busserne, og dermed bliver det dyrere pr. passager.
Så der, hvor vi skal hen, er jo, at vi kommer ind i en positiv spiral omkring vores kollektive transport, så det faktisk også bliver billigere pr. passager, fordi vi får samlet flere op.
Men det, som fru Susie Jessen også spørger om, er jo, om det er rigtigt, at der er en særlig udkantsproblematik i forhold til den kollektive transport.
Og det er helt rigtigt.
Der er dårligere busdækning, og det vil vi meget gerne kigge på.
Peter Kofod (DF), 2023-05-04:
Tak for det.
Der var jo engang, hvor Det Konservative Folkeparti faktisk var konservativt, og det parti kunne man jo godt en gang imellem savne at have som fælle her i salen.
Lige præcis Det Konservative Folkeparti har jo en historie på det her felt, nemlig med burkaen, hvor Det Konservative Folkeparti jo meget tidligt meldte ud – jeg tror såmænd, det er 15 år siden – at det her ville man have gjort noget ved.
Det arbejdede man så for.
Så var der nogle jurister, der sagde, at grundloven eller internationale forpligtelser stod i vejen, og så var man med på at kæmpe for, at der kom en ny vurdering, og da vejen så var ryddet for det, og man fandt ud af, at man godt kunne gøre det inden for konventionerne, fordi der var andre lande, der gjorde det, eller man godt kunne gøre det inden for Danmarks Riges Grundlov, så sagde Det Konservative Folkeparti: Så er vi med; så er det dét, vi gør.
Så hvis vi nu skræller hensynet til konventioner og grundlov væk og siger, at vi godt kan få det til at gå op i en højere enhed, vil Det Konservative Folkeparti så principielt være for eller imod sådan et forbud?
Brigitte Klintskov Jerkel (KF), 2023-05-04:
Jo, helt klart.
Det er vigtigt.
Den næste problemstilling, der så er med det her forslag, er jo, at det nok strider imod konventioner og imod grundloven.
Det er jo så den næste problemstilling.
For jeg er helt enig.
Jeg forstår ganske enkelt ikke nødvendigheden af at give små piger tørklæde på i skole.
Mads Fuglede (V), 2023-05-04:
Jeg synes, at min tale, både i dag og i går, afspejler, at vi i Venstre ikke mener, at tørklæde brugt som social kontrol eller som et forsøg på at sige, at kvinder er andenrangsborgere, på nogen måde er en legitim måde at bruge et tørklæde på.
Mette Thiesen (DF), 2023-05-04:
Men så burde Venstre stemme for det her forslag og det forslag, der blev fremsat af Dansk Folkeparti, for præcis det, der ligger i islam, er, at kvinder er mindre værd end mænd.
Så hvis man reelt set fra Venstres side mener, at kvinder og mænd skal være ligestillede, så bør man stemme for det her forslag, for det her er om noget kvindeundertrykkende.
Samtidig er det, vi konkret behandler i dag, udtryk for seksualisering af børn.
Mads Fuglede (V), 2023-05-04:
Nu synes jeg, vi går i ring.
Vi går ind for, at man skal komme det at bruge tørklædet som social kontrol til livs.
Der er vi fuldstændig enige.
Vi vil bare ikke gå ad en vej, hvor man laver et forbud, der er i strid med religionsfriheden i grundloven, og som derved fører til, at man i et kristent land forbyder kristne at vise deres religiøse tilhørsforhold.
Mohammad Rona (M), 2023-05-04:
Først og fremmest vil jeg lige slå fast, at vi jo faktisk har haft den her debat før – det havde vi den 27. februar med præcis samme tema.
For det her er præcis det samme, og jeg kan jo gentage mange af de samme ting.
Og jeg synes, der er en ting, som vi nogle gange glemmer i sådan en type debat her, og det er, at vi bliver for meget fokuseret på, at det handler om piger og tørklæder, men det er faktisk meget større end det – det er meget større end det.
For der er også et kæmpe problem i forhold til drenge – udfordringer, jeg selv har oplevet i gymnasietiden.
Hvis man skal lave noget i forhold til negativ social kontrol, synes jeg helt ærligt man skal tage det hele op, også det med drenge.
Men det her forslag er, som mine to venner fra S og V også kom ind på, imod grundloven og menneskerettighedskonventionerne, og det synes jeg selvfølgelig vi skal være obs på.
Men jeg vil gerne sige her i dag – og nu har vi jo haft debatten før, og vi kommer nok til at have debatten igen næste år og næste år igen osv. – hvor jeg rækker hånden frem, ligesom jeg gjorde sidst: Skulle vi ikke prøve at se, om vi i fællesskab, de partier, der sidder herinde i dag, kunne finde en eller anden fælles løsning på det her?
Og når jeg bruger formuleringen en fælles løsning på det her, mener jeg i forhold til hele paletten, altså at det gælder hele den negative sociale kontrol og ikke kun i forhold til piger.
For det her er jo meget større, end vi lige går rundt og tror.
Det her handler ikke kun om piger, det handler faktisk også om drenge.
Susie Jessen (DD), 2023-05-04:
Tak for talen.
Jeg var jo også til stede i salen, da vi behandlede Dansk Folkepartis beslutningsforslag, og det bliver ikke rigtigere af, at regeringen bliver ved med at gentage noget; det gør det ikke mere rigtigt.
Det var to forskellige beslutningsforslag.
Men det har vi været inde på.
Når det er sagt, vil jeg bare gerne lige sige, at nogle af de ting, ordføreren sagde, sidste gang vi diskuterede noget lignende, gjorde indtryk på mig.
Det her med, at der også er noget social kontrol af drenge, gjorde faktisk indtryk på mig, og det vil jeg gerne kvittere for.
Jeg vil også gerne sige, at det er noget, vi også gerne vil være med til at kigge på, for der er nogle reelle problemstillinger.
Når det så er sagt, synes jeg også, det er ærgerligt, at vi ikke går videre i det her spor med at hjælpe de piger, som bliver udsat for massiv social kontrol.
Jeg vil derfor lige stille det samme spørgsmål til Moderaterne, som jeg også har stillet til Venstre og Socialdemokratiet: Er det Moderaterne, der står i vejen for, at Kommissionen for den glemte kvindekamp ikke bliver gennedsat?
Mohammad Rona (M), 2023-05-04:
Det kan jeg sådan set svare ret kort på: Det gør vi ikke.
Vi sætter ikke regeringen stolen for døren eller blokerer eller spænder ben for regeringen i forhold til den glemte kvindekamp, altså i forhold til den kommission.
Det, der er, hvad kan man sige, en lille bekymring hos os i Moderaterne,
er, at man i kommissionen ikke rigtig har noget datagrundlag for det her.
Det er jo ikke faktabaseret, og når man læser ned i det om kommissionen, fylder det faktisk kun en sides penge i rapporten.
Jeg skal være den første, kan jeg godt sige her, til at komme med et forbud, hvis der ligger en rapport foran mig, der viser, at vi i Danmark har et kæmpe problem med det her;
så skal jeg være den første til at stemme sådan noget her igennem.
Susie Jessen (DD), 2023-05-04:
Det håber jeg virkelig I vil tage til jer, og så håber jeg, at I vil sætte det arbejde i gang igen, for man kom jo ikke så langt med den.
Man kom i gang med nogle delanbefalinger til pigerne, og det var faktisk ni punkter ud over det her tørklædeforbud.
Så for mig er det vigtigt, at det her kommer op at køre igen, altså fordi det er så vigtigt, at vi får bugt med den her sociale kontrol i indvandrerkredse.
Så jeg glæder mig til, at I kommer i gang med arbejdet igen.
Mohammad Rona (M), 2023-05-04:
Ja, det er rigtigt, at der faktisk er ni punkter.
Og man kan jo et eller andet sted sige, at det ene punkt nærmest fik al opmærksomheden, for der var også andre punkter, f.eks. i forhold til Muhammedtegninger og alt muligt andet, som måske kunne være noget, man også kunne lave et beredskab i forhold til, altså være noget, vi kunne tage med i den videre diskussion.
Men ét punkt fik faktisk desværre al opmærksomheden.
Peter Kofod (DF), 2023-05-04:
Der er jeg jo i den ulykkelige situation, at når jeg kigger mig rundt i Folketingssalen, er det meget svært at se, hvordan vi kommer videre med det her, fordi partierne på forskellig vis lader sig begrænse af internationale konventioner og den slags, og fordi man ikke for alvor kan få brudt isen på det her vigtige område.
Det finder jeg er enormt frustrerende.
Men jeg hører også, at ordføreren kommer med en fremstrakt hånd, med hensyn til at man i hvert fald vil prøve nogle ting.
Derfor vil jeg høre ordføreren: Kan man forvente, at Moderaterne i regeringen vil presse på for, at man indkalder Folketingets partier til forhandlinger, hvor vi ser på social kontrol, og at vi ser bredere på det, så det ikke kun handler om det, beslutningsforslaget skitserer, men også handler om alt muligt andet, som partierne så kan bringe med til bordet?
Kan vi forvente, at Moderaterne vil presse på for det?
Mohammad Rona (M), 2023-05-04:
Jeg ved i hvert fald, at vi i Moderaternes gruppe har negativ social kontrol som et kæmpe tema.
Så jeg kan jo sige så meget, at spørgeren i hvert fald godt kan forvente, at der vil komme noget fra Moderaterne.